RESOLUCIÓN do 9 de maio de 2005 pola que se convocan unhas xornadas sobre os contratos de consultoría, asistencia e servizos.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 13/05/2005

Dentro do plan de actividades da Escola Galega de Administración Pública para 2005 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, en colaboración coa Revista de Derecho Urbanístico y Medio Ambiente, unhas xornadas sobre os contratos de consultoría, asistencia e servizos, conforme as seguintes bases:
1. Obxectivos.
Estudo do réxime xurídico dos contratos de consultoría, asistencia e servizos no marco xeral da lexislación de contratos das administracións públicas. Especial atención á orientación práctica e ás cuestións máis importantes e novidosas xurdidas na xurisprudencia recente.
2. Contido.
Trataranse estes temas:
-Os contratos de consultoría, asistencia e de servizos no marco xeral da lexislación de contratos. Ámbito obxectivo e subxectivo da Lei de contratos das administracións públicas.
-Definición e tipoloxía dos contratos de consultoría e asistencia de servizos. Duración, requisitos de capacidade e compatibilidade e contía.
-Actuacións administrativas preparatorias dos contratos de consultoría e asistencia. Requisitos de publicidade.
-Procedementos e formas de adxudicación.
-Execución e modificación dos contratos, así como o seu cumprimento e resolución.
-Especialidades do contrato de elaboración de proxectos.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: as xornadas convocadas desenvolveranse no salón do Centro de Tecnificación Deportiva, sito na rúa Padre Fernando Olmedo, nº 3 en Pontevedra, os días 8 e 9 de xuño de 2005.
5. Inscrición.
-Prazo: remata o luns, día 6 de xuño de 2005.
-Tramitación de solicitudes: as solicitudes irán dirixidas ao director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 7 de xuño, das 8.30 ás 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como o de
cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate das xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e as datas da súa realización.
Santiago de Compostela, 9 de maio de 2005.
Domingo Bello Janeiro
Director da Escola Galega de Administración
Pública